Az őzgida- Konkoly Mary

A sűrű erdő mélyén, megbújva a világ elől élt egy őzcsalád. Egész nap sétáltak a sűrűben, zsenge leveleket kerestek, hogy elfogyasszák. Bár néhány hónapos volt Lili, a kis őzgida, mindig a szülei mellett maradt. Nem egyszer határozták már el a szülei, hogy egyedül hagyják néhány órára, hogy tanuljon meg boldogulni egyedül, de soha nem tudták megtenni, mert hiába ígérték neki, hogy visszatérnek, Lili nagyon félt egyedül, ők pedig mindig megsajnálták.

* Itt az ideje, hogy megtanuljon másokkal is lenni, ne csak mindig velünk- mondta az édesapja.
* Így van. Meg kell ismernie más állatokat is, és meg kell tanulnia felfedezni egyedül az erdőt, de ezt nem fogja megtanulni, ha mindig velünk van- válaszolta az édesanyja.
* Holnap reggel elmegyünk itthonról, még mielőtt felébred, és csak este jövünk vissza. Megkérjük a sast, hogy körözzön a környék felett, hogy tudja nekünk megmondani, merre megy Lili, ha elindul egyedül az erdőbe- döntötte el az édesapja.

Így is tettek. Reggel halk léptekkel, hogy az őzgida fel ne ébredjen, kiosontak otthonról. A napsugarak átbújtak a sűrű lombok között, és egy sugár simogatni kezdte a kis gida orrát és a fülét. Kinyitotta a szemeit, nyújtózkodott egyet, majd körbenézett. Kereste a szüleit. Amikor rádöbbent, hogy nincsenek ott a szülei, úgy megijedt, hogy szaladgálni kezdett jobbra-balra, és közben sűrű könnyek potyogtak a szeméből. Attól félt, hogy többé nem látja a szüleit, pedig még mindig a fülében csengtek a szavaik, amikor azt ígérték, hogy visszatérnek. Amikor megunta a sírást, elindult, hogy körülnézzen a környéken Találkozott egy aranyos kisnyuszival, amelyik épp bukfenceket vetett a nagy fűben.

* Szia nyuszika, Lili vagyok, itt maradhatok veled? – kérdezte.
* Szia, én Pufi vagyok. Szeretek a fűben játszani, ha van kedved, gyere, te is játssz velem! – válaszolt a nyuszi.

Lili egy pár pillanatig gondolkozott. Azt remélte, hogy a nyuszitól hírt kaphat a szüleiről, de nyuszi meghívása vonzónak tűnt, biztos jó lehet a fűben játszani. Elindult hát a nyuszi felé, majd jókedvűen játszottak a friss fűben, elég hosszú ideig. Amikor megunták elindultak pihenőhelyet keresni. Ez a nap olyan hamar eltelt, hogy Lilinek nem is volt ideje azon gondolkodni, hogy a szülei magára hagyták. estefelé egy susogó hangot hallottak a hátuk mögött. Pufi megijedt és elbújt egy nagy fa mögé, Lili viszont kíváncsian nézett a hang irányába. És megpillantotta a szüleit, amint közeledtek a lombok között. Nagy ugrással elindult feléjük, de előbb szólt a barátjának, hogy ne féljen, biztonságban vannak.

* Anya, apa, de örülök, hogy látlak titeket. Attól féltem, hogy örökre elhagytatok, de ti betartottátok a szavatokat, és visszatértetek! Be szeretnék nektek mutatni valakit: Ő Pufi, a barátom! Gyertek, elmesélem milyen jól szórakoztunk ma! – áradozott Lili.

Olyan boldog volt a kis őzgida, hogy be nem állt a szája, megállás nélkül mesélte az élményeit. Alig várta a másnapot, hogy új játékokat játsszon újdonsült barátjával, és hogy az erdő más részeit is bejárhassa. Attól a naptól kezdve Lilinek nem okozott gondot, ha egy napra magára hagyták szülei. Volt egy jó barátja, majd idővel lett több is, akikkel nagyon jól szórakoztak és jókat játszottak egész nap.